McLaren har ikke aktiveret Kevin Magussens option om en kontraktforlængelse, og den danske racerkører kan nu forlade det engelske team kvit og frit efter sæsonen.

22-årige Kevin Magnussen er vågnet til en ny virkelighed i sin stadig unge motorsportskarriere. Torsdag er han nemlig for første gang i mange år helt fri til at forhandle, uden at han først skal stå til regnskab hos McLaren.

BT erfarer, at McLaren ikke har aktiveret Kevin Magnussens option om en ny aftale med englænderne i 2016, selvom den udløb ved midnat onsdag aften.

Årsagen til, at McLaren ikke har gjort noget ved danskerens situation, skyldes, at Ron Dennis lige nu har mere end travlt med at få styr på sine to nuværende stjernekørere.

Ifølge BTs oplysninger bruger Ron Dennis al sin fokus på rede problemerne ud med Fernando Alonso og Jenson Button. Fernando Alonso har stadig kontrakt med McLaren, men markerede i Japan sin store utilfredshed med bilen, at det nærmest lignede en bøn om en fyreseddel for åben skærm. Og i den anden racer sidder Jenson Button med reelle tanker om at forlade McLaren, selvom teamet gerne vil forlænger hans kontrakt.

Hverken McLaren eller Kevin Magnussens bagland har dog ønsket at bekræfte, at danskerens option er udløbet over for BT.

visninger

Ron Dennis vil, som han også fortalte i Japan, helst beholde Jenson Button og Fernando Alonso, og derfor lader han nu Kevin Magnussens og for den sags skyld også Stoffel Vandoornes fremtid hos McLaren hænge i uvished, indtil situationen med de to stjerner er løst.

Men det er den ikke pt., og dermed er der stadig en chance for Kevin Magnussen hos McLaren, hvis enten Fernando Alonso eller Jenson Button har fået nok og forlader McLaren. Så selv om Kevin Magnussens option er udløbet, behøver det ikke udelukkende være dårligt nyt for danskeren - eller helt slut for ham hos McLaren.

Kevin Magnussens navn sættes i øjeblikket også i forbindelse med det nye Lotus/Renault-team. Så lige nu venter danskeren med den historisk gode Formel 1-debut mest af alt på, hvad der skal ske med hans racerliv.

Der spekuleres i, at der kan være nyt omkring Kevin Magnussens fremtid hos McLaren senere i denne uge eller måske ind i den kommende uge. Så Kevin Magnussen må formentlig igen væbne sig med tålmodighed.